Proteas móét verbeterFaf du Plessis het weliswaar die hoogste telling vir die Proteas geslaan, maar die span se kolwers sa moet begin honderdtalle slaan. Foto: Cricinfo. Die teleurstelling was duidelik op Faf du Plessis se gesig sigbaar toe hy die media gister toegespreek het. Die metroman-haarstyl is effens meer deurmekaar as normaalweg, terwyl die tatoeëermerke op sy gespierde bo-arms ’n paar spronge maak. Maar tog behou hy oogkontak terwyl hy met die joernaliste praat – die vuur en passie is nog daar. “Ek is ongelooflik teleurgesteld. Ons doen ’n paar goeie dinge op die veld, maar ons is hoegenaamd nie bestendig genoeg om wedstryde te wen nie,” het Du Plessis gesê. Die Proteas het hulle gister op die Oval hul tweede agtereenvolgende nederlaag by vanjaar se Wêreldbeker in Engeland op die hals gehaal toe Bangladesj hulle met 21 lopies geklop het. Du Plessis het die loot gewen en vir Bangladesj ingestuur om te kolf – waarskynlik met die plan om hulle met opslagballe te bombardeer en die wedstryde binne ’n japtrap te wen. Die Tiere se kolwers het egter ander planne gehad en te danke aan puik kolfwerk deur Shakib Al Hasan (75) en Mushfiqur Rahim (78) het die Asiërs 330/6 geslaan – hul hoogste telling nóg in eendagkrieket. Die Protea-boulers het bontgestaan, met net die 40-jarige Imran Tahir (2/57) en Andile Phehlukwayo (2/52) wat werklik ’n noemenswaardige bydrae gemaak het. Met Lungi Ngidi wat sy dyspier ná net vier boulbeurte beseer het, word Dale Steyn se vordering op sy herstelpad met valkoë dopgehou. As die boulwerk die versiersuiker op ’n teleurstellende koek was, dan was die kolfwerk die kersie op dié brousel. Net Du Plessis (62) het ’n vyftigtal vir die Suid-Afrikaners geslaan en al het hulle self meer as 300 lopies aangeteken, was die jaagtog nooit werklik op koers nie. “Ons kolwers – ék inkluis – moet honderdtalle slaan, dit help nie ons word vir 30 of vir 40 lopies uitgehaal nie.” Quinton de Kock (23), Aiden Markram (45), JP Duminy (45), Rassie van der Dussen (41) en David Miller (38) het almal sterk begin, maar niemand kon die wa deur die drif trek nie. Wat egter meer kommerwekkend is, is hoe lusteloos die Proteas op die veld gelyk het en hoe vinnig hul skouers begin hang het toe die Bangladesj-kolwers die oorhand begin kry het. “Tans sukkel ons in alle fasette van ons spel en om te sê te geluk was nie aan ons kant nie, is beslis nie ’n opsie vir my nie.” Die span speel Woensdag teen Indië in Southampton. En daar is nog hoop, mits die span hulle vinnig regruk.